Brüssel 11.02.2005

KOM(2005)41 lõplik

Ettepanek

NÕUKOGU OTSUS

ühenduse seisukoha kohta, mis käsitleb EÜ-Horvaatia stabiliseerimis- ja assotsiatsiooninõukogu otsust, millega võetakse vastu nimetatud nõukogu töökord

(komisjoni esitatud)

SELETUSKIRI

Stabiliseerimis- ja assotsiatsioonileping ühelt poolt Euroopa ühenduste ja nende liikmesriikide ja teiselt poolt Horvaatia Vabariigi vahel jõustub 1. veebruaril 2005. aastal.

Nimetatud lepingu artikli 110 kohaselt moodustatud stabiliseerimis- ja assotsiatsiooninõukogu kontrollib nimetatud lepingu täitmist ja tutvub kõigi lepingu raames üles kerkivate tähtsamate probleemide ning mis tahes muude vastastikku huvipakkuvate kahepoolsete või rahvusvaheliste küsimustega.

Nimetatud lepingu artikli 111 kohaselt kehtestab stabiliseerimis- ja assotsiatsiooninõukogu oma töökorra. Vastavalt stabiliseerimis- ja assotsiatsioonilepingu artiklile 114 määratakse töökorraga kindlaks stabiliseerimis- ja assotsiatsiooninõukogu tema ülesannete täitmisel abistava stabiliseerimis- ja assotsiatsioonikomitee kohustused.

Nagu on määratud nõukogu ja komisjoni 13. detsembri 2004. aasta otsuse [2004/xyz/EÜ, Euratom] (nimetatud lepingu sõlmimise kohta) artikli 2 lõikes 1, määratakse ühenduse seisukoht stabiliseerimis- ja assotsiatsiooninõukogus kindlaks nõukogu komisjoni ettepanekule tugineva otsusega.

Seetõttu palutakse nõukogul lisatud ettepanek heaks kiita.

Ettepanek

NÕUKOGU OTSUS

ühenduse seisukoha kohta, mis käsitleb EÜ-Horvaatia stabiliseerimis- ja assotsiatsiooninõukogu otsust, millega võetakse vastu nimetatud nõukogu töökord

EUROOPA LIIDU NÕUKOGU,

võttes arvesse Euroopa Ühenduse asutamislepingut ja Euroopa Aatomienergiaühenduse (Euratom) asutamislepingut,

võttes arvesse nõukogu ja komisjoni 13. detsembri 2004. aasta otsust [2004/xyz/EÜ, Euratom][1] stabiliseerimis- ja assotsiatsioonilepingu sõlmimise kohta ühelt poolt Euroopa ühenduste ja nende liikmesriikide ja teiselt poolt Horvaatia Vabariigi (edaspidi „Horvaatia“) vahel, eriti selle artikli 2 lõiget 1,

võttes arvesse komisjoni ettepanekut

ning arvestades järgmist:

(1) Stabiliseerimis- ja assotsiatsioonilepingu artikliga 110 moodustatakse stabiliseerimis- ja assotsiatsiooninõukogu.

(2) Nimetatud lepingu artikli 114 kohaselt abistab stabiliseerimis- ja assotsiatsiooninõukogu stabiliseerimis- ja assotsiatsioonikomitee.

(3) Nimetatud lepingu artikli 111 kohaselt kehtestab stabiliseerimis- ja assotsiatsiooninõukogu oma töökorra.

(4) Nimetatud lepingu artiklis 114 nähakse ette, et stabiliseerimis- ja assotsiatsiooninõukogu määrab oma töökorraga kindlaks stabiliseerimis- ja assotsiatsioonikomisjoni kohustused ja et stabiliseerimis- ja assotsiatsiooninõukogu võib delegeerida oma mis tahes volitusi stabiliseerimis- ja assotsiatsioonikomiteele,

ON VASTU VÕTNUD JÄRGMISE OTSUSE:

Ainus artikkel

Seisukoht, mille ühendus võtab ühelt poolt Euroopa ühenduste ja nende liikmesriikide ja teiselt poolt Horvaatia Vabariigi vahel sõlmitud stabiliseerimis- ja assotsiatsioonilepingu artikli 110 põhjal moodustatud stabiliseerimis- ja assotsiatsiooninõukogus seoses nimetatud stabiliseerimis- ja assotsiatsiooninõukogu töökorra ja tema volituste delegeerimisega nimetatud lepingu artiklis 114 viidatud stabiliseerimis- ja assotsiatsioonikomiteele, tugineb käesolevale otsusele lisatud stabiliseerimis- ja assotsiatsiooninõukogu otsuse eelnõule. Väiksemaid muudatusi nimetatud otsuse eelnõus võib teha ilma nõukogu täiendava otsuseta.

Brüssel,

Nõukogu nimel

eesistuja

LIS A I

EÜ-Horvaatia stabiliseerimis- ja assotsiatsiooninõukogu …[kuupäev] otsus nr …, millega võetakse vastu nimetatud nõukogu töökord

STABILISEERIMIS- JA ASSOTSIATSIOONINÕUKOGU,

võttes arvesse ühelt poolt Euroopa ühenduste ja nende liikmesriikide ja teiselt poolt Horvaatia Vabariigi (edaspidi „Horvaatia“) vahel sõlmitud stabiliseerimis- ja assotsiatsioonilepingut, eriti selle artikleid 110 ja 111,

ning arvestades, et nimetatud leping jõustus [1. veebruaril 2005. aastal],

ON VASTU VÕTNUD JÄRGMISE OTSUSE:

Artikkel 1

Eesistujad

Stabiliseerimis- ja assotsiatsiooninõukogu eesistujateks on 12 kuu pikkuste ajavahemike kaupa vaheldumisi Euroopa Liidu Nõukogu esindaja ühenduse ja selle liikmesriikide nimel ja Horvaatia valitsuse esindaja. Esimene ajavahemik algab stabiliseerimis- ja assotsiatsiooninõukogu esimese koosoleku kuupäevast ja lõpeb 31. detsembril 2005. aastal.

Artikkel 2

Koosolekud

Stabiliseerimis- ja assotsiatsiooninõukogu korralised koosolekud ministrite tasandil toimuvad kord aastas. Stabiliseerimis- ja assotsiatsiooninõukogu erakorralisi istungeid võidakse lepingupoolte nõusolekul korraldada ükskõik kumma lepingupoole taotlusel. Kui lepingupooled ei lepi kokku teisiti, toimuvad kõik stabiliseerimis- ja assotsiatsiooninõukogu istungid lepingupoolte vahel kokkulepitud kuupäeval Euroopa Liidu Nõukogu istungite tavapärases asukohas. Stabiliseerimis- ja assotsiatsiooninõukogu sekretärid kutsuvad kokkuleppel eesistujaga ühiselt kokku stabiliseerimis- ja assotsiatsiooninõukogu koosolekud .

Artikkel 3

Esindatus

Kui stabiliseerimis- ja assotsiatsiooninõukogu liikmed ei saa koosolekul osaleda, võidakse määrata esindajad, kes neid asendavad. Kui nõukogu liige soovib, et teda selliselt esindataks, peab ta teatama eesistujale oma esindaja nime enne koosolekut, millel teda esindatakse. Stabiliseerimis- ja assotsiatsiooninõukogu liikme esindajal on kõik asjaomase liikme õigused.

Artikkel 4

Delegatsioonid

Stabiliseerimis- ja assotsiatsiooninõukogu liikmetel võib kaasas olla ametnikke. Enne iga koosolekut teatatakse eesistujale kummagi lepingupoole delegatsioonide kavandatud koosseis. Euroopa Investeerimispanga esindaja osaleb vaatlejana neil stabiliseerimis- ja assotsiatsiooninõukogu koosolekutel, mille päevakorras on panka puudutavad küsimused. Stabiliseerimis- ja assotsiatsiooninõukogu võib kutsuda oma koosolekutele teatud küsimuste osas teabe saamiseks isikuid, kes ei ole nõukogu liikmed.

Artikkel 5

Sekretariaat

Üks Euroopa Liidu Nõukogu Peasekretariaadi ametnik ja Brüsselis asuva Horvaatia esinduse ametnik tegutsevad ühiselt stabiliseerimis- ja assotsiatsiooninõukogu sekretäridena.

Artikkel 6

Kirjavahetus

Stabiliseerimis- ja assotsiatsiooninõukogule adresseeritud kirjad saadetakse stabiliseerimis- ja assotsiatsiooninõukogu eesistuja nimele Euroopa Liidu Nõukogu peasekretariaati.

Sekretäride ülesanne on kirjade edastamine stabiliseerimis- ja assotsiatsiooninõukogu eesistujale ja vajadusel nende saatmine teistele stabiliseerimis- ja assotsiatsiooninõukogu liikmetele. Laiali saadetavad kirjad lähetatakse komisjoni peasekretariaadile, liikmesriikide alalistele esindustele ja Horvaatia esindusele Brüsselis.

Sekretärid saadavad stabiliseerimis- ja assotsiatsiooninõukogu eesistuja kirjad adressaatidele ja vajaduse korral ka teistele stabiliseerimis- ja assotsiatsiooninõukogu liikmetele eelmises lõigus viidatud aadressidel.

Artikkel 7

Avalikustamine

Kui ei ole otsustatud teisiti, ei ole stabiliseerimis- ja assotsiatsiooninõukogu koosolekud avalikud.

Artikkel 8

Koosolekute päevakord

1. Eesistuja koostab iga koosoleku esialgse päevakorra. Stabiliseerimis- ja assotsiatsiooninõukogu sekretärid saadavad selle artiklis 6 nimetatud adressaatidele hiljemalt 15 päeva enne koosoleku algust. Esialgne päevakord sisaldab küsimusi, mille päevakorda võtmise taotluse on eesistuja saanud hiljemalt 21 päeva enne koosoleku algust, kuid need võetakse esialgsesse päevakorda ainult juhul, kui sekretärid on vastavad alusdokumendid enne päevakorra laialisaatmist kätte saanud. Stabiliseerimis- ja assotsiatsiooninõukogu kinnitab päevakorra iga koosoleku algul. Lepingupoolte kokkuleppel võidakse päevakorda võtta ka küsimusi, mida esialgses päevakorras ei olnud.

2. Erijuhtudel ilmnevaid vajadusi arvestades võib eesistuja mõlema lepingupoole nõusolekul lõikes 1 toodud tähtaegu lühendada.

Artikkel 9

Koosolekute protokollimine

Sekretärid koostavad iga koosoleku protokolli projekti. Üldjuhul näidatakse protokollis iga päevakorrapunkti kohta ära:

- stabiliseerimis- ja assotsiatsiooninõukogule esitatud dokumendid,

- seisukohad, mille kandmist protokolli on nõudnud stabiliseerimis- ja assotsiatsiooninõukogu liige,

- langetatud otsused ja antud soovitused, kokkulepitud seisukohad ja vastuvõetud järeldused.

Protokolli projekt esitatakse kinnitamiseks stabiliseerimis- ja assotsiatsiooninõukogule. Kinnitatud protokollile kirjutavad alla eesistuja ja mõlemad sekretärid. Protokolle säilitatakse Euroopa Liidu Nõukogu peasekretariaadi arhiivis, mis on assotsiatsioonidokumentide depositoorium. Kõigile artiklis 6 viidatud adressaatidele edastatakse protokolli tõendatud koopia.

Artikkel 10

Otsused ja soovitused

1. Stabiliseerimis- ja assotsiatsiooninõukogu otsused ja soovitused võetakse vastu lepingupoolte kokkuleppel. Kui lepingupooled selles kokku lepivad, võib stabiliseerimis- ja assotsiatsiooninõukogu kirjaliku menetluse käigus koosolekutevahelisel ajal otsuseid langetada või soovitusi anda.

2. Stabiliseerimis- ja assotsiatsiooninõukogu stabiliseerimis- ja assotsiatsioonilepingu artikli 110 tähenduses langetatud otsuste või antud soovituste pealkirjas on vastavalt kas sõna „otsus“ või „soovitus“, millele järgneb nende seerianumber, vastuvõtmise kuupäev ja sisu lühikirjeldus. Stabiliseerimis- ja assotsiatsiooninõukogu otsused ja soovitused allkirjastab eesistuja ja kinnitavad mõlemad sekretärid. Otsused ja soovitused edastatakse kõigile eespool artiklis 6 viidatud adressaatidele. Kumbki lepingupool võib otsustada, kas avaldada stabiliseerimis- ja assotsiatsiooninõukogu otsused ja soovitusde oma vastavas ametlikus väljaandes.

Artikkel 11

Kasutatavad keeled

Stabiliseerimis- ja assotsiatsiooninõukogu ametlikeks keelteks on mõlema lepingupoole ametlikud keeled. Kui ei otsustata teisiti, toimuvad arutelud stabiliseerimis- ja assotsiatsiooninõukogus neis keeltes koostatud dokumentide alusel.

Artikkel 12

Kulud

Ühendus ja Horvaatia kannavad ise oma stabiliseerimis- ja assotsiatsiooninõukogu koosolekutel osalemisega seotud personali-, reisi- ja ülalpidamiskulud, samuti posti- ja telekommunikatsioonikulud. Koosolekutel toimuva suulise tõlke, dokumentide tõlkimise ja paljundamise kulud kannab ühendus, välja arvatud horvaadi keelde või horvaadi keelest toimuva suulise või kirjaliku tõlkimisega seotud kulud, mis jäävad Horvaatia kanda. Muud koosolekutega seotud kulud kannab koosolekut võõrustav lepingupool.

Artikkel 13

Stabiliseerimis- ja assotsiatsioonikomitee

1. Stabiliseerimis- ja assotsiatsioonikomitee moodustatakse käesolevaga stabiliseerimis- ja assotsiatsiooninõukogu abistamiseks tema kohustuste täitmisel. See koosneb ühelt poolt Euroopa Liidu Nõukogu ja Euroopa Ühenduste Komisjoni esindajatest ja teiselt poolt Horvaatia valitsuse esindajatest, kelleks on üldjuhul kõrgemad riigiteenistujad.

2. Stabiliseerimis- ja assotsiatsioonikomitee valmistab ette stabiliseerimis- ja assotsiatsiooninõukogu koosolekuid ja nõupidamisi, täidab vajaduse korral stabiliseerimis- ja assotsiatsiooninõukogu otsuseid, tagab assotsiatsioonisuhete üldise järjepidevuse ja stabiliseerimis- ja assotsiatsioonilepingu korrakohase toimimise. Komitee tegeleb kõigi stabiliseerimis- ja assotsiatsiooninõukogult talle suunatud küsimuste ja mistahes muude küsimustega, mis võivad stabiliseerimis- ja assotsiatsioonilepingu täitmise käigus jooksvalt üles kerkida. Komitee esitab stabiliseerimis- ja assotsiatsiooninõukogule vastuvõtmiseks ettepanekuid või mis tahes otsuste/soovituste projekte.

3. Kui stabiliseerimis- ja assotsiatsioonilepingus viidatakse konsulteerimise kohustusele või võimalusele, võivad vastavad konsultatsioonid toimuda stabiliseerimis- ja assotsiatsioonikomitees. Lepinguosaliste kokkuleppel võivad konsultatsioonid jätkuda stabiliseerimis- ja assotsiatsiooninõukogus.

4. Stabiliseerimis- ja assotsiatsioonikomitee töökord on lisatud käesolevale otsusele.

[Koht]

Stabiliseerimis- ja assotsiatsiooninõukogu nimel

eesistuja

I LIS A II

Stabiliseerimis- ja assotsiatsioonikomitee töökord

Artikkel 1

Eesistujad

Stabiliseerimis- ja assotsiatsioonikomitee eesistujateks on 12 kuu pikkuste ajavahemike kaupa vaheldumisi Euroopa Ühenduste Komisjoni esindaja ühenduse ja selle liikmesriikide nimel, ja Horvaatia valitsuse esindaja. Esimene vastav ajavahemik algab stabiliseerimis- ja assotsiatsiooninõukogu esimese koosoleku kuupäevast ja lõpeb 31. detsembril 2005. aastal.

Artikkel 2

Koosolekud

Stabiliseerimis- ja assotsiatsioonikomitee tuleb lepingupoolte nõusolekul kokku vastavalt vajadusele. Kõik stabiliseerimis- ja assotsiatsioonikomitee koosolekud toimuvad lepingupoolte vahel kokkulepitud ajal ja kohas. Stabiliseerimis- ja assotsiatsioonikomitee koosolekud kutsub kokku komitee eesistuja.

Artikkel 3

Delegatsioonid

Enne iga koosolekut teatatakse komitee eesistujale mõlema lepingupoole delegatsiooni kavandatav koosseis.

Artikkel 4

Sekretärid

Üks Euroopa Ühenduste Komisjoni ametnik ja üks Horvaatia valitsuse ametnik tegutsevad ühiselt stabiliseerimis- ja assotsiatsioonikomitee sekretäridena. Kogu käesoleva otsusega sätestatud stabiliseerimis- ja assotsiatsioonikomitee esimehe kirjavahetus edastatakse stabiliseerimis- ja assotsiatsioonikomitee sekretäridele ja stabiliseerimis- ja assotsiatsiooninõukogu eesistujale ning sekretäridele.

Artikkel 5

Avalikustamine

Kui ei ole otsustatud teisiti, ei ole stabiliseerimis- ja assotsiatsioonikomitee koosolekud avalikud.

Artikkel 6

Koosolekute päevakord

1. Eesistuja koostab iga koosoleku esialgse päevakorra. Stabiliseerimis- ja assotsiatsioonikomitee sekretärid saadavad selle artiklis 4 nimetatud adressaatidele hiljemalt 15 päeva enne koosoleku algust. Esialgne päevakord sisaldab küsimusi, mille päevakorda võtmise taotluse on eesistuja saanud hiljemalt 21 päeva enne koosoleku algust, kuid need võetakse esialgsesse päevakorda ainult juhul, kui sekretärid on vastavad alusdokumendid enne päevakorra laialisaatmist kätte saanud. Konkreetsete küsimuste kohta teabe saamiseks võib stabiliseerimis- ja assotsiatsioonikomitee paluda asjatundjatel oma koosolekutel osaleda. Stabiliseerimis- ja assotsiatsioonikomitee kinnitab päevakorra iga koosoleku algul. Lepingupoolte kokkuleppel võidakse päevakorda võtta ka küsimusi, mida esialgses päevakorras ei olnud.

2. Erijuhtudel ilmnevaid vajadusi arvestades võib esimees mõlema lepingupoole nõusolekul lõikes 1 toodud tähtaegu lühendada.

Artikkel 7

Koosolekute protokollimine

Kõik koosolekud protokollitakse. Protokoll tugineb eesistuja kokkuvõttele stabiliseerimis- ja assotsiatsioonikomitee tehtud järeldustest. Kui stabiliseerimis- ja assotsiatsioonikomitee on protokolli heaks kiitnud, kirjutavad eesistuja ja mõlemad sekretärid sellele alla ja protokoll edastatakse säilitamiseks mõlemale lepingupoolele. Protokolli koopiad saadetakse kõigile artiklis 4 nimetatud adressaatidele.

Artikkel 8

Komisjoni otsused ja soovitused

Kui stabiliseerimis- ja assotsiatsiooninõukogu vastavalt stabiliseerimis- ja assotsiatsioonilepingu artiklile 110 volitab stabiliseerimis- ja assotsiatsioonikomitee mingil konkreetsel juhul otsuseid langetama või soovitusi andma, märgitakse antud dokumentide pealkirja vastavalt kas sõna „otsus“ või „soovitus“, millele järgneb nende seerianumber, vastuvõtmise kuupäev ja sisu lühikirjeldus. Lepingupooled võtavad ühiselt vastu otsused ja soovitused. Stabiliseerimis- ja assotsiatsioonikomitee otsused ja soovitused allkirjastab eesistuja ja kinnitavad mõlemad sekretärid. Otsused ja soovitused edastatakse kõigile käesoleva lisa artiklis 4 nimetatud adressaatidele. Kumbki lepingupool võib otsustada, kas avaldada stabiliseerimis- ja assotsiatsioonikomitee otsused ja soovitused oma vastavas ametlikus väljaandes.

Artikkel 9

Kulud

Ühendus ja Horvaatia kannavad ise oma stabiliseerimis- ja assotsiatsioonikomitee koosolekutel osalemisega seotud personali-, reisi- ja ülalpidamiskulud, samuti posti- ja telekommunikatsioonikulud. Koosolekutel toimuva suulise tõlke, dokumentide tõlkimise ja paljundamise kulud kannab ühendus, välja arvatud horvaadi keelde või horvaadi keelest toimuva suulise või kirjaliku tõlkimisega seotud kulud, mis jäävad Horvaatia kanda. Muud koosolekutega seotud kulud kannab koosolekut võõrustav lepingupool.

Artikkel 10

Allkomiteed ja eraldi töörühmad

Stabiliseerimis- ja assotsiatsioonikomitee võib moodustada enda alluvuses töötavaid allkomisteid ja omaette töörühmi, kes annavad iga oma koosoleku järel aru stabiliseerimis- ja assotsiatsioonikomiteele. Stabiliseerimis- ja assotsiatsioonikomitee võib oma otsusega mis tahes olemasolevaid allkomiteid või töörühmi laiali saata, kindlaks määrata nende pädevused või muuta neid või moodustada uusi allkomiteid või töörühmi, kes teda ta kohustuste täitmisel abistaksid. Nimetatud allkomiteedel ja töörühmadel puudub otsustusõigus.

[1] Kuulub avaldamisele.